**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO VIETINĖS RINKLIAVOS KLAIPĖDOS LAIVŲ PARADO 2014 M. MUGĖS PREKYBININKUS IR PASLAUGŲ TEIKĖJUS“ PROJEKTO**

**1. Sprendimo projekto esmė, tikslai ir uždaviniai.**

Klaipėdos miesto savivaldybės tarybos sprendimo projektu siūlome atleisti Klaipėdos Laivų parado 2014 m. mugės, vyksiančios Kruizinių laivų terminale š.m. gegužės 17 d., prekybininkus ir paslaugų teikėjus nuo vietinės rinkliavos už leidimų prekiauti ar teikti paslaugas išdavimą.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas pagal gautą VšĮ „Klaipėdos šventės“ prašymą. VšĮ „Klaipėdos šventės“ inicijuoja ir organizuoja pramoginės laivybos sezono pradžią žymintį renginį „Klaipėdos Laivų paradas 2014“ ir prašo atleisti prekybininkus bei paslaugų teikėjus, kurie bus kviečiami dalyvauti Laivų parado mugėje, nuo vietinės rinkliavos mokėjimo.

Sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 18 punktu bei Lietuvos Respublikos rinkliavų įstatymo 12 straipsnio 3 punkto nuostatomis, suteikiančiomis teisę savivaldybės tarybai suteikti lengvatas vietinės rinkliavos mokėtojams.

**3. Kokių rezultatų laukiama.**

Klaipėdos Laivų parado 2014 m. mugės metu bus siekiama sukurti šventinę nuotaiką ir kuo daugiau pritraukti miestiečių ir svečių dalyvauti šventiniame renginyje. Vietinės rinkliavos lengvata sudarytų galimybę pakviesti geriausius ir patyrusius amatininkus, prekybininkus ir paslaugų teikėjus dalyvauti Laivų parado mugėje. Klaipėdos Laivų parado 2014 m. mugės organizatorius VšĮ „Klaipėdos šventės“ pateikė planuojamų kviesti prekiauti ir teikti paslaugas dalyvių sąrašą, pagal kurį nustatyta, kad pagrinde dalyvaus tautinio ir kulinarinio paveldo gamintojai, tautodailininkai ir kiti amatininkai.

**4. Sprendimo projekto rengimo metu gauti specialistų vertinimai.**

Sprendimo projektui pritarė Ugdymo ir kultūros departamento Kultūros skyriaus bei Licencijų, leidimų ir vartotojų teisių apsaugos skyriaus specialistai. Neigiamų vertinimų negauta

**5. Išlaidų sąmatos, skaičiavimai, reikalingi pagrindimai ir paaiškinimai.**

 Klaipėdos Laivų parado 2014 m. mugės organizatorius VšĮ „Klaipėdos šventės“ planuoja, kad Laivų parado mugėje dalyvaus iš viso apie 40 dalyvių. Pagal Klaipėdos miesto savivaldybės tarybos sprendimu patvirtintus Prekybos ir paslaugų teikimo Klaipėdos miesto viešosiose vietose vietinės rinkliavos nuostatus masinių renginių, švenčių metu vietinės rinkliavos dydis 25 Lt dienai, tai preliminariai Klaipėdos Laivų parado 2014 m. mugės prekybininkų ir paslaugų teikėjų bendra vietinės rinkliavos įmokų suma sudarytų 1000 Lt (40 dalyvių x 25 Lt x 1 d.).

**6. Lėšų poreikis sprendimo įgyvendinimui.**

Atleidus prekybininkus ir paslaugų teikėjus nuo vietinės rinkliavos įmokų, į miesto biudžetą gali būti nesurinkta apie **1000 Lt** vietinės rinkliavos pajamų.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – sudaryti galimybę pakviesti šventinėje Klaipėdos Laivų parado 2014 m. mugėje dalyvauti geriausius prekybininkus ir paslaugų teikėjus. Neigiamos pasekmės – negautos vietinės rinkliavos įmokos į savivaldybės biudžetą.

PRIDEDAMA:

1. VšĮ „Klaipėdos šventės“ prašymas, 1 lapas;
2. 2014 m. balandžio 2 d. VšĮ „Klaipėdos šventės“ raštas Nr. (1.16)1-63, 1 lapas;

3. Klaipėdos miesto savivaldybės tarybos 2011 m. spalio 27 d. sprendimu Nr. T2-331 patvirtintų prekybos ir paslaugų teikimo miesto viešosiose vietose vietinės rinkliavos nuostatų išrašas, 1 lapas.

 Mokesčių skyriaus vedėja Jolanta Uptienė